CELEX: 32021R0505
Language: fi
Date: 2021-03-23 00:00:00
Title: Komission täytäntöönpanoasetus (EU) 2021/505, annettu 23 päivänä maaliskuuta 2021, 60-prosenttisen fosforihapon, jossa kantaja-aineena on piihappo, hyväksynnän epäämisestä säilöntäaineiden funktionaaliseen ryhmään kuuluvana rehun lisäaineena (ETA:n kannalta merkityksellinen teksti)

24.3.2021   
               
               
                  FI
               
               
                  Euroopan unionin virallinen lehti
               
               
                  L 102/1
               
            
         KOMISSION TÄYTÄNTÖÖNPANOASETUS (EU) 2021/505,
         annettu 23 päivänä maaliskuuta 2021,
         60-prosenttisen fosforihapon, jossa kantaja-aineena on piihappo, hyväksynnän epäämisestä säilöntäaineiden funktionaaliseen ryhmään kuuluvana rehun lisäaineena
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon eläinten ruokinnassa käytettävistä lisäaineista 22 päivänä syyskuuta 2003 annetun Euroopan parlamentin ja neuvoston asetuksen (EY) N:o 1831/2003 (1) ja erityisesti sen 9 artiklan 2 kohdan,
         sekä katsoo seuraavaa:
         
                     (1)
                  
                  
                     Asetuksessa (EY) N:o 1831/2003 säädetään eläinten ruokinnassa käytettävien lisäaineiden hyväksymisestä ja vahvistetaan perustelut ja menettelyt hyväksynnän myöntämiselle tai epäämiselle. Asetuksen 10 artiklassa säädetään sellaisten lisäaineiden uudelleenarvioinnista, joille on annettu hyväksyntä neuvoston direktiivin 70/524/ETY (2) mukaisesti.
                  
               
                     (2)
                  
                  
                     Ortofosforihapon käyttö kaikkien eläinlajien rehun lisäaineena hyväksyttiin ilman aikarajoitusta direktiivin 70/524/ETY mukaisesti. Kyseinen lisäaine merkittiin sen jälkeen rehujen lisäaineita koskevaan rekisteriin olemassa olevana tuotteena asetuksen (EY) N:o 1831/2003 10 artiklan 1 kohdan mukaisesti.
                  
               
                     (3)
                  
                  
                     Komissiolle toimitettiin asetuksen (EY) N:o 1831/2003 10 artiklan 2 kohdan mukaisesti, luettuna yhdessä sen 7 artiklan kanssa, kaksi ortofosforihapon uudelleenarviointia koskevaa hakemusta.
                  
               
                     (4)
                  
                  
                     Ensimmäinen näistä hakemuksista koski ortofosforihappovalmistetta (67–85,7-prosenttisena (w/w) vesiliuoksena). Kyseinen valmiste hyväksyttiin komission täytäntöönpanoasetuksella (EU) N:o 1055/2013 (3) kymmeneksi vuodeksi kaikkien eläinlajien rehun lisäaineena.
                  
               
                     (5)
                  
                  
                     Toinen hakemus koski 60-prosenttisen fosforihapon, jossa kantaja-aineena on piihappo, uudelleenarviointia kaikkien eläinlajien rehun lisäaineena. Hakija pyysi, että kyseinen lisäaine luokiteltaisiin lisäaineluokkaan ”teknologiset lisäaineet” ja funktionaaliseen ryhmään ”säilöntäaineet”. Hakemuksen mukana toimitettiin asetuksen (EY) N:o 1831/2003 7 artiklan 3 kohdan mukaisesti vaadittavat tiedot ja asiakirjat.
                  
               
                     (6)
                  
                  
                     Euroopan elintarviketurvallisuusviranomainen, jäljempänä ’elintarviketurvallisuusviranomainen’, totesi 17 päivänä maaliskuuta 2020 antamassaan lausunnossa (4), että kun otetaan huomioon alkuperäisessä asiakirja-aineistossa olevien tietojen vähäisyys ja se, että hakija ei vastannut elintarviketurvallisuusviranomaisen useisiin lisätietopyyntöihin, joista ensimmäinen esitettiin 22 päivänä heinäkuuta 2011 ja viimeisin 3 päivänä maaliskuuta 2020, elintarviketurvallisuusviranomainen ei voinut antaa lausuntoa 60-prosenttisen fosforihapon, jossa kantaja-aineena on piihappo, turvallisuudesta ja tehosta kaikkien eläinlajien rehun lisäaineena.
                  
               
                     (7)
                  
                  
                     Lisäksi komissio pyysi 8 päivänä toukokuuta 2020 hakijaa toimittamaan tietoja asianomaista hakemusta koskevista jatkotoimista, mutta vastausta ei saatu.
                  
               
                     (8)
                  
                  
                     Asetuksen (EY) N:o 1831/2003 5 artiklan 1 kohdan mukaan hakijan on asetusta (EY) N:o 1831/2003 koskevien täytäntöönpanotoimenpiteiden (5) mukaisesti riittävällä tavalla osoitettava, että lisäaine täyttää kyseisessä asetuksessa säädetyt hyväksymisen edellytykset.
                  
               
                     (9)
                  
                  
                     Koska hakija ei toimittanut pyydettyjä tietoja, joiden perusteella elintarviketurvallisuusviranomainen olisi voinut arvioida 60-prosenttisen fosforihapon, jonka kantaja-aineena on piihappo, turvallisuuden ja tehon, ei ole osoitettu, että lisäaineella ei ehdotetuissa käyttöolosuhteissa olisi haitallista vaikutusta eläinten tai ihmisten terveyteen tai ympäristöön ja että sillä olisi vähintään yksi asetuksen (EY) N:o 1831/2003 5 artiklan 3 kohdassa vahvistetuista ominaisuuksista.
                  
               
                     (10)
                  
                  
                     Näin ollen 60-prosenttisen fosforihapon, jonka kantaja-aineena on piihappo, arviointi osoittaa, että asetuksen (EY) N:o 1831/2003 5 artiklassa säädetyt hyväksymisen edellytykset eivät täyty. Sen vuoksi lisäaineen hyväksyntä olisi evättävä.
                  
               
                     (11)
                  
                  
                     Näin ollen 60-prosenttinen fosforihappo, jonka kantaja-aineena on piihappo, asetuksen (EY) N:o 1831/2003 10 artiklassa tarkoitettuna olemassa olevana tuotteena sekä sitä sisältävä rehu olisi poistettava markkinoilta. Olisi kuitenkin sallittava kestoltaan rajoitettu ajanjakso lisäaineen ja sen esiseosten sekä niitä sisältävien rehujen olemassa olevien varastojen markkinoilta poistamista varten, jotta toimijat voivat asianmukaisesti noudattaa markkinoiltapoistamisvelvoitetta.
                  
               
                     (12)
                  
                  
                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Hyväksynnän epääminen
            Evätään 60-prosenttisen fosforihapon, jonka kantaja-aineena on piihappo, hyväksyntä lisäaineluokkaan ”teknologiset lisäaineet” ja funktionaaliseen ryhmään ”säilöntäaineet” kuuluvana rehun lisäaineena.
         
         
            2 artikla
            Poistaminen markkinoilta
            
               1.   Edellä 1 artiklassa tarkoitetun lisäaineen ja sitä sisältävien esiseosten olemassa olevat varastot on poistettava markkinoilta viimeistään 13 päivänä lokakuuta 2021.
            
            
               2.   Elintarviketuotantoeläimille tarkoitetut rehuaineet ja rehuseokset, jotka on tuotettu 1 kohdassa tarkoitetuista lisäaineesta tai esiseoksista ennen 13 päivää lokakuuta 2021, on poistettava markkinoilta viimeistään 13 päivänä huhtikuuta 2022.
            
            
               3.   Muille kuin elintarviketuotantoeläimille tarkoitetut rehuaineet ja rehuseokset, jotka on tuotettu 1 kohdassa tarkoitetuista lisäaineesta tai esiseoksista ennen 13 päivää lokakuuta 2021, on poistettava markkinoilta viimeistään 13 päivänä huhtikuuta 2023.
            
         
         
            3 artikla
            Voimaantulo
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 23 päivänä maaliskuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 268, 18.10.2003, s. 29.
         
            (2)  Neuvoston direktiivi 70/524/ETY, annettu 23 päivänä marraskuuta 1970, rehujen lisäaineista (EUVL L 270, 14.12.1970, s. 1).
         
            (3)  Komission täytäntöönpanoasetus (EU) N:o 1055/2013, annettu 25 päivänä lokakuuta 2013, ortofosforihappovalmisteen hyväksymisestä kaikkien eläinlajien rehun lisäaineena (EUVL L 288, 30.10.2013, s. 57).
         
            (4)  EFSA Journal 2020;18(4):6064.
         
            (5)  Komission asetus (EY) N:o 429/2008, annettu 25 päivänä huhtikuuta 2008, Euroopan parlamentin ja neuvoston asetuksen (EY) N:o 1831/2003 täytäntöönpanoa koskevista yksityiskohtaisista säännöistä hakemusten laadinnan ja esittämisen sekä rehun lisäaineiden arvioinnin ja hyväksymisen osalta (EUVL L 133, 22.5.2008, s. 1).